ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3404/96 υποβολή: Gerardo Fernαndez-Albor (PPE) προς την Επιτροπή (5 Δεκεμβρίου 1996)

Θέμα: Πρόγραμμα της ΔΟΕ κατά της εργασιακής εκμετάλλευσης των παιδιών

Σύμφωνα με τη Διεθνή Οργάνωση Εργασίας (ΔΟΕ), 20-25 εκατ. παιδιά κάτω των 13 ετών είναι αντικείμενο εργασιακής εκμετάλλευσης στη Λατινική Αμερική,. Η ΔΟΕ διαθέτει ήδη ένα πρόγραμμα για την καταπολέμηση αυτής της πληγής, χρηματοδοτούμενο με 12,5 εκατ. δολάρια, γνωστό ως «Διεθνές Πρόγραμμα για την Εξάλειψη της Εργασίας των Παιδιών».

Το πρόγραμμα αυτό αποσκοπεί στην ενίσχυση δράσεων οι οποίες μπορούν να διασφαλίσουν την αυτοχρηματοδότησή τους, όταν πάψουν να λαμβάνουν πόρους από το εξωτερικό, και που είναι συμβατές με τα διάφορα εθνικά προγράμματα για την εξάλειψη της εργασίας των παιδιών, που εφαρμόζονται στο πλαίσιο των αναπτυξιακών πολιτικών.

Μπορεί να μας πληροφορήσει η Επιτροπή εάν η Ευρωπαϊκή Ένωση συμμετέχει, ως αυτοτελής οντότητα, στο πρόγραμμα της ΔΟΕ και εάν η ίδια θεωρεί ότι θα έπρεπε να προτείνει τη σημαντική συνεισφορά της Ένωσης στο εν λόγω πρόγραμμα;

Απάντηση του κ. Flynn εξ ονόματος της Επιτροπής (21 Ιανουαρίου 1997)

H τελευταία έκθεση της Διεθνούς Οργάνωσης Εργασίας (ΔΟΕ) σχετικά με την εργασία των παιδιών «child Labour: targeting the intolerable» αναφέρει πράγματι υψηλούς αριθμούς όσον αφορά την εργασία των παιδιών σε πολλές περιοχές στις οποίες περιλαμβάνεται και η Λατινική Αμερική.

Το πρόγραμμα IPEC (International programme on the elimination of child labour) συμμετέχουν σήμερα 20 χώρες στις οποίες διεξάγονται προγράμματα δράσης και 12 χώρες που προσφέρουν βοήθεια εκ των οποίων πολλά κράτη μέλη.

Η Επιτροπή, στο πλαίδιο της διμερούς συνεργασίας της, αποφάσισε να συμμετάσχει στο πρόγραμμα IPEC στο Πακιστάν. Η Επιτροπή προετοιμάζει σήμερα από κοινού με τη ΔΟΕ τη συγχρηματοδότηση ενός δοκιμαστικού σχεδίου με σκοπό την εξάλειψη της εργασίας των παιδιών σε αυτή τη χώρα, το οποίο θα ξεκινήσει το 1997.

Στη Λατινική Αμερική, η Επιτροπή δε λαμβάνει μέρος στο πρόγραμμα Piete του Διεθνούς Γραφείου Εργασίας, αλλά υποστηρίζει την εφαρμογή πολυάριθμων σχεδίων για την προστασία των παιδιών και ιδιαιτέρως εκείνων που αφορούν τα άστεγα παιδιά της μεγάλης πόλης, με ποσό που προσεγγίζει, μόνο για το πρώτο εξάμηνο του 1996, τα 3 MECU.
ΓΡΑΠΤΗ ΕΡΩΤΗΣΗ E-3234/96 υποβολή: Josι Garcνa-Margallo y Marfil (PPE) προς την Επιτροπή (28 Νοεμβρίου 1996)

Θέμα: Πρόγραμμα της Επιτροπής για τους φόρους

Στο πρόγραμμα εργασίας της για το 1997 (COM(96)507 τελ.), η Επιτροπή αναφέρει ότι «η Επιτροπή άρχισε την εις βάθος εξέταση των φορολογικών πολιτικών στην Ευρώπη, από την οποία θα προκύψουν λειτουργικά συμπεράσματα το 1997. Θα επιταχυνθεί η χάραξη κατευθυντηρίων γραμμών για καλύτερο συντονισμό των φορολογικών πολιτικών στην Ευρώπη, προκειμένου να αντιστραφεί η σημερινή τάση που συνίσταται στην επιβάρυνση της εργασίας λόγω των υποχρεωτικών φόρων και εισφορών».

Ωστόσο, ο κατάλογος των προβλεπομένων δράσεων αναφέρει μόνον, στον τομέα της φορολογίας, τον φόρο επί των οχημάτων (34).

Υπάρχει κάποια πρόταση για την κατάργηση των τοπικών φόρων επί των επιχειρήσεων, οι οποίοι βασίζονται σε μεγέθη που δεν αφορούν το κέρδος, όπως είναι η φορολόγηση των οικονομικών δραστηριοτήτων στην Ισπανία;

Απάντηση του κ. Monti εξ ονόματος της Επιτροπής (9 Ιανουαρίου 1997)

Tο πρόγραμμα εργασίας της Επιτροπής για το 1997 περιλαμβάνει τις πρωτοβουλίες που προτίθεται να αναλάβει η Επιτροπή κατά το εν λόγω έτος.

Όσον αφορά την άμεση φορολογία, το πρόγραμμα αυτό αναφέρεται σε πρόταση οδηγίας σχετικά με ένα κοινό φορολογικό καθεστώς, εφαρμόσιμο κατά την πληρωμή τόκων και δικαιωμάτων μεταξύ επιχειρήσεων διαφορετικών κρατών μελών. Η Επιτροπή θα υποβάλει την πρόταση αυτή στην αρχή του 1997.

Η Επιτροπή δεν προτίθεται να υποβάλει πρόταση οδηγίας για την κατάργηση των τοπικών φόρων επί των επιχειρήσεων.
ΓΡΑΠΤΗ ΕΡΩΤΗΣΗ E-3456/96 υποβολή: Joaquνn Sisσ Cruellas (PPE) προς την Επιτροπή (9 Δεκεμβρίου 1996)

Θέμα: Οι τεχνολογίες των πληροφοριών και των επικοινωνιών και η πολιτική διαδικασία στην ΕΕ

Στην Πράσινη Βίβλο με τίτλο «Ζωή και εργασία στην κοινωνία των πληροφοριών: πρώτα ο άνθρωπος», επισημαίνεται από την Ευρωπαϊκή Επιτροπή η σημασία που έχει η χρησιμοποίηση των τεχνολογιών των πληροφοριών και των επικοινωνιών για την ευαισθητοποίηση και τη συμμετοχή των πολιτών στην πολιτική διαδικασία. Σχετικά παραδείγματα αναφέρονται η υπηρεσία National Information Infrastructure της κυβέρνησης των Ηνωμένων Πολιτειών και το πρόγραμμα INFO-Society 2000 στη Δανία.

Η Επιτροπή επισημαίνει επίσης τη σπουδαιότητα που θα είχε μια τέτοια προσέγγιση στους κόλπους της Ένωσης για την προώθηση της έννοιας της ευρωπαϊκής ταυτότητας και την αύξηση της κοινωνικής συνοχής.

Έχοντας υπόψη την τεράστια σπουδαιότητα που έχει ο τομέας αυτός για την προσέγγιση της Ευρώπης στον πολίτη, έχει μελετήσει η Επιτροπή με ποιό τρόπο θα μπορούσε να προωθηθεί στο χώρο της Ευρωπαϊκής Ένωσης η χρησιμοποίηση των τεχνολογιών των πληροφοριών και των επικοινωνιών για την ανάπτυξη του εν λόγω στόχου;

Απάντηση του κ.Flynn εξ ονόματος της Επιτροπής (30 Ιανουαρίου 1997)

Η Επιτροπή αναλαμβάνει ορισμένες ενέργειες και δραστηριότητες για να υπογραμμίσει τη σημασία της κοινωνίας των πληροφοριών αναφορικά με το δυναμικό της ως προς την ενίσχυση των δημοκρατικών διαδικασιών στην Ευρώπη υποστηρίζοντας την πρόσβαση των πολιτών στις νέες πληροφορίες και υπηρεσίες μέσω τηλεματικής και στη χρήση αυτών.

Η δημοσίευση της Πράσινης Βίβλου «Ζωής και εργασία στην κοινωνία των πληροφοριών:πρώτα ο άνθρωπος» ((COM(96)389. )), μαζί με την ενδιάμεση έκθεση της ομάδας εμπειρογνωμόνων υψηλού επιπέδου «Οικοδομώντας την ευρωπαϊκή κοινωνία των πληροφοριών για όλους μας» και την πρώτη ετήσια έκθεση του Φόρουμ της κοινωνίας των πληροφοριών «Δίκτυα για ανθρώπους και τις κοινότητές τους-Εφαρμόζοντας όσο το δυνατό περισσότερο την κοινωνία των πληροφοριών στην Ευρωπαϊκή Ένωση»,αποτελεί μέρος της των μέτρων της Επιτροπής για την ευαισθητοποίηση και την έναρξη της συζήτησης περί της κοινωνίας των πληροφοριών.Η τελική έκθεση της ομάδας εμπειρογνωμόνων υψηλού επιπέδου που αναμένεται να ολοκληρωθεί τον Ιανουάριο 1997 θα αναπτύξει περαιτέρω ορισμένα από αυτά τα σημαντικά θέματα.

Στη βάση των αντιδράσεων ως προς αυτή τη διαδικασία διαβούλευσης και την εμπειρία που έχει ήδη αποκτηθεί στα κράτη μέλη, η Επιτροπή θα υποβάλει σύνολο προτάσεων ενεργειών στις αρχές του 1997.

Η Επιτροπή θα συνεχίσει να προωθεί αυτά τα σημαντικά θέματα στο πλαίσιο του δεύτερου σχεδίου δράσης της για την κοινωνία των πληροφοριών ((COM(96)607. )).
ΓΡΑΠΤΗ ΕΡΩΤΗΣΗ E-2641/96 υποβολή: Leen van der Waal (I-EDN) προς την Επιτροπή (15 Οκτωβρίου 1996)

Θέμα: Αλιεύματα στην Ιρλανδία: σαυρίδι και σκουμπρί

Στην ολλανδική έκθεση της Ομάδας Εργασίας «Σκουμπρί, Σαυρίδι, Σαρδέλα και Γαύρος» του Διεθνούς Συμβουλίου για την Εξερεύνηση των Θαλασσών (ICES) (Κοπεγχάγη 13-22 Αυγούστου 1996), αναφέρεται ότι τα αλιεύματα της Ιρλανδίας σε σαυρίδι ανήλθαν το 1996 σε 200.000 τόνους. Σύμφωνα με στοιχεία που αναφέρονται σε επιστολή αναγνώστη στο περιοδικό VISSERIJNIEUWS της 13 Σεπτεμβρίου του τρέχοντος έτους, οι αριθμοί αυτοί δεν συμβιβάζονται με αυτούς που αφορούν τις εξαγωγές και τα αποθέματα της Ιρλανδίας. Υπάρχει υποψία ότι οι ιρλανδοί αλιείς έχουν καταχωρήσει μεγάλο μέρος των αλιευμάτων τους σε σκουμπρί ως σαυρίδι.

1. Μπορεί η Επιτροπή να αναφέρει την ποσότητα σαυριδιού και σκουμπριού

- έχει αλιευθεί από τον ιρλανδικό αλιευτικό στόλο;

- έχει μεταφερθεί από ιρλανδούς αλιείς στη Δημοκρατία της Ιρλανδίας;

- έχει μεταφερθεί από ιρλανδούς αλιείς σε άλλα κράτη μέλη;

- έχει εξαχθεί από τη Δημοκρατία της Ιρλανδίας;

- έχει διατεθεί στην αγορά της Δημοκρατίας της Ιρλανδίας για εσωτερική κατανάλωση;

- έχει εισαχθεί στη Δημοκρατία της Ιρλανδίας;

- έχει χρησιμοποιηθεί για την παραγωγή ιχθυαλεύρου, ιχθυελαίου και ζωοτροφών;

αντιστοίχως το 1995;

2. Μπορεί η Επιτροπή να ανακοινώσει την ποσότητα ιχθυαλεύρου, ιχθυελαίου και ζωοτροφών, που έχει παραχθεί το 1995 στην Ιρλανδία, με πρώτη ύλη το ψάρι;

3. Μπορεί η Επιτροπή να ανακοινώσει τις ποσότητες άλλων ειδών ψαριού που έχουν χρησιμοποιηθεί για την παραγωγή ιχθυαλεύρου, ιχθυελαίου και ζωοτροφών;

4. Έχει άραγε προβεί η Επιτροπή στη διεξαγωγή ελέγχων όσον αφορά τα αποθέματα σαυριδιού και σκουμπριού αντιστοίχως, το 1994, το 1995 και κατά το πρώτο εξάμηνο του 1996; Εάν ναι, σε ποιά συμπεράσματα οδήγησαν οι έλεγχοι αυτοί;

5. Ποιά μέτρα προτίθεται να λάβει η Επιτροπή σε περίπτωση που οι επίσημοι αριθμοί σχετικά με τα αλιεύματα, τις εξαγωγές και τα αποθέματα πράγματι αποδείξουν την ύπαρξη ανωμαλιών κατά την καταγραφή των αλιευμάτων;

Απάντηση της κ. Bonino εξ ονόματος της Επιτροπής (14 Νοεμβρίου 1996)

Η Επιτροπή αποστέλλει άμεσα στο Αξιότιμο Μέλος του Κοινοβουλίου και στη Γραμματεία του Κοινοβουλίου τις ζητηθείσες πληροφορίες και στοιχεία, στο βαθμό που η Επιτροπή διαθέτει σήμερα τα εν λόγω στοιχεία.

Η Επιτροπή έχει επίγνωση της προφανούς έλλειψης σύμπτωσης μεταξύ των στοιχείων για τις εκφορτώσεις μπακαλιάρου και σαυριδιών αφενός και των στοιχείων σχετικά με τις εισαγωγές και εξαγωγές αφετέρου. Η Επιτροπή διέξάγει έρευνες σχετικά με την καταγραφή των αλιευμάτων, τις εκφορτώσεις και τις μεταφορτώσεις των εν λόγω ειδών.
ΓΡΑΠΤΗ ΕΡΩΤΗΣΗ E-3642/96 υποβολή: Jean-Yves Le Gallou (NI) προς την Επιτροπή (3 Iανουαρίου 1997)

Θέμα: Kονδύλι του προϋπολογισμού B3-306: Ευαισθητοποίηση και επιχορηγήσεις

Μπορεί η Επιτροπή να αναφέρει κατά ένωση και κατά δραστηριότητα το ύψος των επιδοτήσεων που χορηγήθηκαν από τον προϋπολογισμό του 1995 στο κονδύλι:

B4-306: Ευαισθητοποίηση και επιχορηγήσεις

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-3598/96, E-3600/96, E-3603/96, E-3604/96, E-3605/96, E-3606/96, E-3607/96, E-3608/96, E-3609/96, E-3610/96, E-3611/96, E-3612/96, E-3613/96, E-3614/96, E-3615/96, E-3616/96, E-3617/96, E-3618/96, E-3620/96, E-3621/96, E-3622/96, 3623/96, E-3624/96, E-3625/96, E-3627/96, E-3629/96, E-3630/96, E-3631/96, E-3632/96, E-3633/96, E-3634/96, E-3635/96, E-3636/96, E-3637/96, E-3638/96, E-3641/96, E-3642/96 και E-3644/96 (14 Φεβρουαρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-3491/96 υποβολή: Phillip Whitehead (PSE) προς την Επιτροπή (29 Νοεμβρίου 1996)

Θέμα: Διαχείριση του προγράμματος της ΕΕ για την επιδότηση του γάλακτος στα σχολεία

Περίπου το 60% των παιδιών στο ΗΒ δεν έχει δυνατότητα πρόσβασης στο γάλα που χορηγείται στο πλαίσιο του προγράμματος της ΕΕ για την επιδότηση του γάλακτος στα σχολεία, καθώς ένας μεγάλος αριθμός τοπικών αρχών έχει αποφασίσει εντέλει να μην συμμετάσχει καθόλου στο πρόγραμμα. Υπό το φώς των ανωτέρω, τάσσεται η Επιτροπή υπέρ της λειτουργίας συμβουλίων παρέμβασης, επιφορτισμένων με τη διαχείριση του προγράμματος για την επιδότηση του γάλακτος στα σχολεία, όπως π.χ. το Produktschap voor Zuivel στην Ολλανδία όπου το ποσοστό συμμετοχής στο πρόγραμμα επιδότησης γάλακτος είναι σαφώς υψηλότερο;

Εάν συμφωνεί, τι είδους δράση θα πρότεινε η Επιτροπή ούτως ώστε να ενθαρρυνθούν τα κράτη μέλη να χρησιμοποιήσουν τα συμβούλια παρέμβασης για τη διαχείριση του προγράμματος;

Επίσης, θα μπορούσε η Επιτροπή να μας ενημερώσει για τον αριθμό των κρατών μελών της ΕΕ όπου λειτουργούν τα προγράμματα για την επιδότηση του γάλακτος στα σχολεία υπό την εποπτεία συμβουλίου παρέμβασης;

Απάντηση του κ. Fischler εξ ονόματος της Επιτροπής (16 Δεκεμβρίου 1996)

Ο κανονισμός (ΕΚ) αριθ. 3392/93 της Επιτροπής ((ΕΕ αριθ. L 306 της 11.12.1993. )) για τον καθορισμό των γενικών κανόνων του προγράμματος κατανομής του γάλακτος στα σχολεία απονέμει στα κράτη μέλη μεγάλη ελευθερία για τη διαχείριση του προγράμματος. Η εν λόγω προσέγγιση, που βασίζεται στην αρχή της επικουρικότητας, εξηγείται από το γεγονός ότι οι δομές εκπαίδευσης και διαχείρισης μπορούν να διαφέρουν πολύ από το ένα κράτος μέλος στο άλλο. Κατά συνέπεια, είναι ορθό να ανατίθεται στις εθνικές αρχές η αρμοδιότητα διαχείρισης του προγράμματος κατά τρόπο ώστε να λαμβάνεται υπόψη η ειδική κατάσταση του κράτους μέλους. Η Επιτροπή εξακολουθεί να υποστηρίζει την εν λόγω μέθοδο 7 για το λόγο αυτό δεν προτίθεται να ενθαρρύνει τα κράτη μέλη να ταχθούν υπέρ της μίας ή της άλλης ειδικής μεθόδου διαχείρισης.

Εξάλλου, η Επιτροπή υπενθυμίζει ότι ταλικά, το ποσοστό συμμετοχής στο πρόγραμμα κατανομής του γάλακτος στα σχολεία, εξαρτάται από την απόφαση των σχολείων και των μαθητών να συμμετάσχουν σε αυτό. Στην περίπτωση της Ολλανδίας, στην οποία αναφέρεται το Αξιότιμο Μέλος του Κοινοβουλίου, τα περισσότερα σχολεία χορηγούν στους μαθητές τους γάλα το οποίο επιδοτείται. Ωστόσο, λιγότεροι από 20% των ολλανδών μαθητών δέχονται πραγματικά την εν λόγω προσφορά, γεγονός που αντιπροσωπεύει ποσοστό συμμετοχής πολύ κατώτερο από τον μέσο κοινοτικό όρο.

Φαίνεται, ότι πέντε κράτη μέλη επιτρέπουν στις τοπικές αρχές να πληρώνουν την ενίσχυση και να διαχειρίζονται το πρόγραμμα σύμφωνα με το άρθρο 8 του κανονισμού, αλλά τα περισσότερα από τα κράτη μέλη ανέθεσαν τη διαχείριση του προγράμματος σε μια εθνική αρχή.
ΓΡΑΠΤΗ ΕΡΩΤΗΣΗ E-3641/96 υποβολή: Jean-Yves Le Gallou (NI) προς την Επιτροπή (3 Iανουαρίου 1997)

Θέμα: Kονδύλι του προϋπολογισμού B3-304: Νομοθεσία και λοιπές γενικές ενέργειες συνδεδεμένες με το πέμπτο πρόγραμμα σχετικά με το περιβάλλον

Μπορεί η Επιτροπή να αναφέρει κατά ένωση και κατά δραστηριότητα το ύψος των επιδοτήσεων που χορηγήθηκαν από τον προϋπολογισμό του 1995 στο κονδύλι:

B4-304: Νομοθεσία και λοιπές γενικές ενέργειες συνδεδεμένες με το πέμπτο πρόγραμμα σχετικά με το περιβάλλον

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-3598/96, E-3600/96, E-3603/96, E-3604/96, E-3605/96, E-3606/96, E-3607/96, E-3608/96, E-3609/96, E-3610/96, E-3611/96, E-3612/96, E-3613/96, E-3614/96, E-3615/96, E-3616/96, E-3617/96, E-3618/96, E-3620/96, E-3621/96, E-3622/96, 3623/96, E-3624/96, E-3625/96, E-3627/96, E-3629/96, E-3630/96, E-3631/96, E-3632/96, E-3633/96, E-3634/96, E-3635/96, E-3636/96, E-3637/96, E-3638/96, E-3641/96, E-3642/96 και E-3644/96 (14 Φεβρουαρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3531/96 υποβολή: Philippe De Coene (PSE) προς την Επιτροπή (12 Δεκεμβρίου 1996)

Θέμα: Η νομοθεσία της Ρουμανίας όσον αφορά την ομοφυλοφιλία

Η Ρουμανία είναι μέλος του Συμβουλίου της Ευρώπης και υποψήφιο μέλος της Ευρωπαϊκής Ένωσης. Η Ευρωπαϊκή Ένωση έχει συμπεριλάβει στη Συνθήκη της στο άρθρο ΣΤ το σεβασμό της Ευρωπαϊκής Σύμβασης για την Προστασία των Δικαιωμάτων του Ανθρώπου και των Θεμελιωδών Ελευθεριών και θεωρείται λογικό ότι και τα υποψήφια κράτη μέλη θα σέβονται επίσης την Ευρωπαϊκή Σύμβαση για την Προστασία των Δικαιωμάτων του Ανθρώπου. Η παλιά νομοθεσία της Ρουμανίας η οποία απαγόρευε όλες τις ομοφυλοφιλικές σχέσεις καταργήθηκε το 1994 από το Συνταγματικό Δικαστήριο. Αυτό συνέβη στο πλαίσιο της προσαρμογής της νομοθεσίας στην Σύμβαση για την Προστασία των Δικαιωμάτων του Ανθρώπου (ΕΣΠΔΑ). Το Συνταγματικό Δικαστήριο ζήτησε έναν ελαστικότερο νόμο. Στις αρχές του Σεπτεμβρίου 1996 το Κοινοβούλιο της Ρουμανίας ενέκρινε νέο νόμο ο οποίος όχι μόνο ποινικοποιεί όλες τις ομοφυλοφιλικές σχέσεις ακόμα και σε ιδιωτικούς χώρους αλλά και την εγγραφή ως μέλος σε κινήματα ομοφυλόφιλων και λεσβιών. Πρόκειται λοιπόν μάλλον για περισσότερο αυστηρή παρά για ελαστικότερη νομοθεσία.

Ανταποκρίνεται άραγε μια χώρα που παραβιάζει κατά τέτοιον τρόπο την ΕΣΠΔΑ στις διατάξεις για να καταστεί μέλος της Ευρωπαϊκής Ένωσης; Προτίθεται άραγε η Επιτροπή να ζητήσει από τις αρχές της Ρουμανίας να προσαρμόσουν τον εν λόγω νόμο και να τον κάνουν συμβατό προς τις διεθνείς διατάξεις της ΕΣΔΠΑ;

Απάντηση του κ. Van den Broek εξ ονόματος της Επιτροπής (20 Ιανουαρίου 1996)

Τα τελευταία έτη σημειώθηκε στη Ρουμανία σημαντική πρόοδος όσν αφορά τα δικαιώματα του ανθρώπου. Ο νέος Πρόεδρος και ο νέος Πρωθυπουργός της Ρουμανίας δεσμεύτηκαν ρητά για την τήρηση των διεθνών δεσμεύσεών τους στον τομέα των δικαιωμάτων του ανθρώπου.

Όσον αφορά την αναθεώρηση του ποινικού κώδικα, και ειδικότερα για το θέμα της ομοφυλοφιλίας, η Επιτροπή έλαβε γνώση για τις δυσκολίες που συνάντησε στο Κοινοβούλιο και τη Γερουσία.

Η Επιτροπή επικροτεί τη δήλωση της ρουμανικής κυβέρνησης, που δημοσιεύτηκε στις 18 Σεπτεμβρίου 1996, σχετικά με το άρθρο 200 του ποινικού κώδικα, η οποία αποδεικνύει τη βούληση για τη θέσπιση νομοθεσίας σύμφωνης με τις δεσμεύσεις που αναλήφθηκαν στο πλαίσιο του Συμβουλίου της Ευρώπης, σχετικά με τα ανθρώπινα δικαιώματα.

Η Επιτροπή θα συνεχίσει τις συζητήσεις με τις αρχές της Ρουμανίας για το θέμα αυτό.
ΓΡΑΠΤΗ ΕΡΩΤΗΣΗ E-2848/96 υποβολή: Hiltrud Breyer (V) προς το (23 Οκτωβρίου 1996)

Θέμα: Προώθηση της πυρηνικής ενέργειας στη Δημοκρατία της Σλοβακίας

1. Πόσο σοβαρούς θεωρεί το Συμβούλιο τους κινδύνους που απορρέουν από το γεγονός ότι σε μια γειτονική χώρα, εταίρος της Ευρωπαϊκής Ένωσης, όπως η Δημοκρατία της Σλοβακίας, η ανακατασκευή του Bohunice και o εκσυγχρονισμός του Mochovce μπορεί να έχει μόνιμες συνέπειες για τους κατοίκους της εν λόγω χώρας εξαιτίας της δύσκολης οικονομικής και πολιτικής κατάστασης και δεδομένου της οικονομικής επιβάρυνσης που παρουσιάζει επικίνδυνα αυξητικές τάσεις;

2. Κατά πόσο τα κράτη μέλη της Ευρωπαϊκής Ένωσης είναι διετεθειμένα να υποστούν τις απώλειες σε φόρους που θα προκύψουν αν η Δημοκρατία της Σλοβακίας περιέλθει σε κατάσταση αδυναμίας πληρωμής εξαιτίας της υπερβολικής οικονομικής επιβάρυνσης που θα οφείλεται στη πυρηνική της πολιτική;

Κοινή απάντηση στις γραπτές ερωτήσεις Ε-2846/96, Ε-2848/96, Ε-2852/96, και Ε-2854/96 (13 Φεβρουαρίου 1997)

1. Το Συμβούλιο αποδίδει ιδιαίτερα μεγάλη σημασία στην προστασία του περιβάλλοντος από τους κινδύνους που απορρέουν από τις ιονίζουσες ακτινοβολίες. Κατά τον τρόπο αυτό, στην ευρωπαϊκή συμφωνία σύνδεσης με τη Δημοκρατία της Σλοβακίας, το άρθρο 80, που αφορά την πυρηνική ασφάλεια, ορίζει ότι η συνεργασία στον τομέα αυτό αποσκοπεί κυρίως στη βελτίωση της ασφάλειας χρήσης της πυρηνικής ενέργειας. Η εν λόγω συνεργασία εκτείνεται σε διάφορους τομείς στους οποίους αναφέρθηκε η αξιότιμη κα βουλευτής και περιλαμβάνει τις ανταλλαγές πληροφοριών και πείρας καθώς και δραστηριότητες έρευνας και ανάπτυξης.

2. Θα θέλαμε επίσης να επισημάνουμε στην αξιότιμη κα βουλευτή ότι, κατά το τελευταίο Συμβούλιο Σύνδεσης με τη Σλοβακία, η κοινοτική πλευρά τόνισε τη σημασία που έχει για τη Σλοβακία, μεταξύ άλλων στα πλαίσια της προετοιμασίας της για την προσχώρηση, ο ενεργειακός τομέας, ιδίως όσον αφορά την πυρηνική ασφάλεια. Η Κοινότητα αποδίδει μεγάλη σημασία στο υψηλό επίπεδο ασφάλειας των πυρηνικών σταθμών καθώς και στη στενή συνεργασία για την επίτευξη του στόχου αυτού. Η Κοινότητα υπογραμμίζει την ανάγκη να εξασφαλισθεί ότι οι πυρηνικοί σταθμοί της Σλοβακίας που δεν τηρούν τις διεθνώς αναγνωρισμένες κατευθυντήριες γραμμές στον τομέα της ασφάλειας θα κλείσουν το συντομότερο δυνατόν.

3. Εξάλλου, πρέπει να σημειωθεί ότι η Δημοκρατία της Σλοβακίας προσχώρησε στη Σύμβαση του ΔΟΑΕ (Βιέννη) για την πυρηνική ασφάλεια και συνεπώς δέχθηκε τις αρχές ασφαλείας που επιβάλλει η Σύμβαση αυτή.
ΓΡΑΠΤΗ ΕΡΩΤΗΣΗ E-3111/96 υποβολή: Amedeo Amadeo (NI) προς την Επιτροπή (18 Νοεμβρίου 1996)

Θέμα: Φορολογία του τομέα οίνου - κρατικό σήμα

Η μεταφορά στο εθνικό Δίκαιο των κοινοτικών οδηγιών σχετικά με την εναρμόνιση των φόρων στον τομέα του οίνου εισήγαγε στην Ιταλία σημαντικές καινοτομίες απορρέουσες από το κοινοτικό ρυθμιστικό πλαίσιο που επιβάρυναν τις διαδικασίες και δημιούργησαν περαιτέρω οικονομικές επιβαρύνσεις για τις επιχειρήσεις.

Ζητείται από την Επιτροπή να προβλέψει τη φοροαπαλλαγή για τις επιχειρήσεις όχι μόνο για τα προϊόντα που φυλάσσονται στην αποθήκη της εφορίας συσκευασμένα και διαθέτοντα σήμα - επομένως εγγυημένα - αλλά και για τη διακίνηση προϊόντων χωρίς σήμα, όπως επίσης και την κατάργηση της εγγύησης που προβλέπεται για την αγορά του κρατικού σήματος.

Ζητείται επίσης η εκπόνηση οδηγίας που θα καταργεί το κρατικό σήμα, το οποίο άλλωστε δεν προβλέπεται στα περισσότερα κράτη μέλη, εναρμονίζοντας τους υφιστάμενους κανόνες σε όλην την επικράτεια της Ένωσης.

Απάντηση του κ. Monti εξ ονόματος της Επιτροπής (20 Ιανουαρίου 1997)

Βάσει των στοιχείων που έχει στη διάθεσή της η Επιτροπή, τα κρατικά σήματα δεν προβλέπονται στην Ιταλία για τον οίνο, αλλά για άλλα οινοπευματώδη ποτά, όπως λ.χ. τα ενδιάμεσα προϊόντα, τα εκχυλίσματα και τα ηδύποτα. Τα προϊόντα που διαθέτουν κρατικό σήμα έχουν πράγματι διατεθεί ήδη στην κατανάλωση (δηλ. οι ειδικοί φόροι κατανάλωσης έχουν ήδη καταβληθεί) και, κατά συνέπεια, δεν υποβάλλονται στους ελέγχους που προβλέπονται για τα προϊόντα που τελούν σε καθεστώς αναστολής.

Εάν, αντιθέτως, τα προϊόντα δεν διαθέτουν ακόμη κρατικό σήμα, εξακολουθούν να τελούν σε καθεστώς αναστολής και, στην περίπτωση αυτή, οι κοινοτικές διατάξεις σχετικά με την κυκλοφορία μεταξύ των κρατών μελών προβλέπουν υποχρεωτική εγγύηση. Σε γενικές γραμμές, ζητείται επίσης εγγύηση για την κράτηση και αποθήκευση των προϊόντων που τελούν σε καθεστώς αναστολής σε μία αποθήκη της εφορίας.

Οι κοινοτικές διατάξεις επιτρέπουν τη χρήση του κρατικού σήματος υπό τον όρο ότι αυτό δεν παρεμποδίζει την ελεύθερη κυκλοφορία. Η Επιτροπή, έχει, ωστόσο, ξεκινήσει μελέτη με σκοπό να καταδειχθεί αν, και κατά πόσον, είναι δυνατή η εναρμόνιση στον εν λόγω τομέα.
ΓΡΑΠΤΗ ΕΡΩΤΗΣΗ E-3495/96 υποβολή: Γιάννος Κρανιδιώτης (PSE) προς την Επιτροπή (9 Δεκεμβρίου 1996)

Θέμα: Νέοι δασμοί που προτίθεται να υποβάλει η Τουρκία στις εισαγωγές προϊόντων

Η Συνθήκη Τελωνειακής Ένωσης που υπέγραψε η Τουρκία στις 6 Μαρτίου 1995 προβλέπει μεταξύ άλλων, ότι όλα τα μέλη έχουν την υποχρέωση να μην επιβάλλουν στις μεταξύ τους συναλλαγές τελωνειακούς δασμούς ή φόρους καθώς επίσης και την υποχρέωση να εφαρμόζουν ένα κοινό τελωνειακό δασμολόγιο στις σχέσεις τους με τα τρίτα κράτη.

Στις 22 Ιουλίου 1996 η Κεντρική Τράπεζα της Τουρκίας αποφάσισε να επιβάλει ένα νέο φόρο ύψους 6% επί των δανείων σε συνάλλαγμα που συνάπτονται στην Τουρκία. Σε απάντηση (αρ. Η-660/96) ((Συζητήσεις του Ευρωπαϊκού Κοινοβουλίου (Σεπτέμβριος 1996). )) που μου έδωσε το Συμβούλιο επί του θέματος, υποστηρίζει ότι «ο νέος αυτός φόρος αποτελεί μέτρο έμμεσης φορολογίας των εισαγωγών καθόσον επιβάλλεται και στις πιστωτικές πράξεις που αποσκοπούν στη χρηματοδότηση των εισαγωγών και, για τον λόγο αυτό, θα έπρεπε να υπάρχει προηγουμένως συνεννόηση με τις τουρκικές αρχές»:

Κατά συνέπεια η απόφαση αυτή της Τουρκίας να επιβάλει νέους δασμούς έρχεται σε αντίθεση με τις δεσμεύσεις που έχει αναλάβει η χώρα αυτή απέναντι στην Ευρωπαϊκή Ένωση σχετικά με την εφαρμογή της Τελωνειακής Ένωσης.

Στην έκθεση που ενέκρινε η Ευρωπαϊκή Επιτροπή στις 9 Οκτωβρίου 1996, σχετικά με την πρόοδο των σχέσεων της ΕΕ με την Τουρκία από την έναρξη ισχύος της συμφωνίας Τελωνειακής Ένωσης, δεν γίνεται λόγος για τον νέο αυτό φόρο που έχει επιβάλει η Τουρκική Κυβέρνηση.

Γιατί η Ευρωπαϊκή Επιτροπή απέφυγε στην έκθεσή της να αναφερθεί στο θέμα αυτό και πώς προτίθεται να αντιμετωπίσει την έμμεση αύξηση των δασμών στην Τουρκία;

Απάντηση του κ. Van den Broek εξ ονόματος της Επιτροπής (17 Ιανουαρίου 1997)

Η Επιτροπή, στην απάντησή της στην προφορική ερώτηση αριθ. Η-0661/96 του Αξιότιμου Μέλους του Κοινοβουλίου επί του ιδίου θέματος, τόνισε ότι συνεχίζει την επαλήθευση όσον αφορά τη συμβατότητα του φόρου του 6%, που επέβαλε τον παρελθόντα Ιούλιο η Τουρκία στις πιστώσεις σε συνάλλαγμα, με τις σχετικές διατάξεις περί έμμεσης φορολογίας που περιέχονται στην απόφαση της τελωνειακής ένωσης (Απόφαση 1/95 του Συμβουλίου Σύνδεσης Κοινότητας-Τουρκίας σχετικά με την εφαρμογή της οριστικής φάσης της τελωνειακής ένωσης).

Η Επιτροπή υπενθυμίζει κατ' αρχήν ότι οι πιστώσεις στις οποίες επιβάλλεται ο εν λόγω φόρος μπορούν να χρησιμοποιούνται για ποικίλλες δραστηριότητες που δεν περιορίζονται στην χρηματοδότηση εισαγωγής εμπορευμάτων. Κατά συνέπεια, δεν πρόκειται για φορολογικό μέτρο ισοδύναμου αποτελέσματος με δασμό.

Εξάλλου, το άρθρο 50 της απόφασης για την τελωνειακή ένωση, που καλύπτει τα θέματα έμμεσης φορολογίας, προβλέπει κυρίως ότι η φορολόγηση των εισαγόμενων εμπορευμάτων δεν πρέπει να υπερβαίνει τη φορολόγηση των αντίστοιχων εγχώριων προϊόντων. Ωστόσο, στη συγκεκριμένη περίπτωση, φαίνεται ότι η Τουρκία επιβάλλει φόρο του ιδίου ποσοστού στις πιστώσεις εθνικού νομίσματος. Όπως προκύπτει, ο εν λόγω φόρος δεν έχει τον διακριτικό χαρακτήρα που απαγορεύεται από το άρθρο 50.